ভোররাতে শিফট শেষ করে জম্মু ও কাশ্মীরের উরি সেক্টরের আর্মি বেসে একদল সেনা ঘুমোতে গিয়েছিলেন। অন্যদল সেই সময়ে পাহারা দিচ্ছিলেন। ঘড়ি বলছে, তখন ভোর পাঁচটা। আচমকাই সেনা তাঁবু লক্ষ্য করে গ্রেনেড ছোড়া হয়। কিছু বুঝে ওঠার আগেই ভস্মীভূত হয় একাধিক সেনা তাঁবু। অধিকাংশ সেনাই তখন ঘুমে অচৈতন্য। মুহূর্তে ১৭ জন জওয়ান মৃত্যুর কোলে ঢলে পড়ে। পাক জঙ্গি সংগঠন জৈশ-ই-মহম্মদ এই হামলার পিছনে রয়েছে বলে জানা গিয়েছে।

আর পাক জঙ্গি সংগঠনের এহেন কাপুরোষোচিত কাজের জন্য ভারতের ক্রীড়াবিদরা থেমে থাকেননি। নিজেদের প্রতিক্রিয়া দিতেও থামেননি তাঁরা। পাকিস্তান যদি হামলা চালাতে পারে, তাহলে একই অবস্থান নেওয়া উচিৎ ভারতের। কথায় বলে, ফোর্স বিগেটস ফোর্স। অর্থাৎ হানাহানি, যুদ্ধ আরও একটা যুদ্ধেরই জন্ম দেয়। পরিস্থিতি এখন এতটাই অগ্নিগর্ভ যে, ভারতের নামজাদা ক্রীড়াবিদরাও পাল্টা মার দিতে বলছেন।
আরও পড়ুন— 

উরি সেনা ক্যাম্পে জঙ্গি হামলায় শহিদ দুই বাঙালি জওয়ান, দেখুন ভিডিও...
কাশ্মীরে সেনা ক্যাম্পে আত্মঘাতী জঙ্গি হামলা, শহিদ ২০ জওয়ান, নিহত ৪ জঙ্গি 
 

এই মুহূর্তে ভারতের বক্সার বিজেন্দর সিংহ বিশ্ব বক্সিংয়ে পরিচিত এক নাম। জৈশ-ই-মহম্মদের হামলার পরে বিজেন্দর বলেছেন, ‘পাকিস্তানিরা যদি যুদ্ধ করতে উদ্যত হয়, তাহলে ভারতেরও পালটা আক্রমণ করা উচিৎ। খুবই দুঃখজনক ঘটনা। ১৭ জন সেনা শহিদ হয়েছেন। ওদের পরিবারকে সমবেদনা জানাই।’ ক্রিকেটজীবনে পাকিস্তানের ফাস্ট বোলার-সহ বিশ্বের তাবড় তাবড় বোলারদের শাসন করতেন বীরেন্দ্র সহবাগ। শোয়েব আখতার, ওয়াকার ইউনিসকে বহুবার তুলে ফেলে দিয়েছেন গ্যালারিতে। সেই ‘নজফগড়ের নবাব’-ও থেমে থাকেননি এই ঘটনার পরে। নিজস্ব মেজাজে পাকিস্তানকে আক্রমণ হেনেছেন। টুইট করেছেন, ‘উরির ঘটনা হৃদয়বিদারক। ওরা বিদ্রোহী নয়, ওরা সন্ত্রাসবাদী। সন্ত্রাসবাদীদের মোক্ষম জবাব দেওয়া উচিৎ। ১৭ জন সেনা মারা গিয়েছেন। ওদেরও পরিবার রয়েছে। দেশের সেবা করছে ওরা।’ সব দেখেশুনে সহবাগ শোকার্ত। 

পিছিয়ে থাকেননি বিরাট কোহলিও। দিনকয়েক বাদেই দেশের নেতৃত্বের ব্যাটন থাকবে তাঁর হাতে। ভারতের বিরুদ্ধে প্রথম টেস্ট খেলতে নামবে নিউজিল্যান্ড। মাঠে নামার আগে কোহলি নিজস্ব ঢংয়েই ব্যাট করলেন সন্ত্রাসবাদীদর বিরুদ্ধে। উরিতে মৃত জওয়ানদের পরিবারের পাশে থেকে কোহলির বক্তব্য, ‘সেই সমস্ত সাহসীদের উদ্দেশে বলি, জয় হিন্দ।’
পরিস্থিতি এখন যে দিকে মোড় নিচ্ছে, তাতে কি পাল্টা মার দেবে ভারত? সময় এর উত্তর দেবে।